Деникин Антон Иванович (1872 йисан 4 декабрь; Урусатдин империя, Польшадин Пачагьвал, Влоцлавека ш. — 1947 йисан 7 август; АСШ, Мичиган, Анн-Арбор ш.) — Урусатдин империядин дяведин, сиясатдин ва жемиятдин къуллугъэгьли, кхьираг, мемуарист, публицист ва дяведин документалист. Урусатдинни-Япониядин дяведа иштирак авур кас. Деникин Дуьньядин садлагьай дяве чIавуз Урусатдин империядин армиядин виридалайни хъсан нетижаяр къалурай генералрикай сад тир. Женгера къалурай викIегьвилиз килигна «Ракьун бригада» тIвар ганвай 4-й тфенгчи ях кьушундин бригададин командир тир. 1916 йисуз ам генштабдин генерал-лейтенант, 1917 йисуз РагъакIидай ва Кьиблединни-рагъакIидай патарин фронтрин регьбер хьанай. Армия демократизация авунин аксиниз экъечIай активист тир. Гражданвилин дяведин йисара Деникин Лацу гьерекатдин кьилин кIвенкIведаррикай сад тир ва Кьиблепатан Урусатда и гьерекатдин регьбер тир (1918—1920). Лацу гьерекатдин регьберин арадай дяведин ва сиясатдин рекьера виридалайни чIехи агалкьунрив агакьайди Деникин тир. 1919—1920 йисара ам Кьиблепатан Урусатдин Яракьлу кьушунрин кьил тир.